Folketing
1999-03-02

Derfor burde det være Boneloc-cementen, der var kriteriet for, om man kunne få lov til at søge erstatning, og ikke om det specifikt var i hoften, den var blevet benyttet. Når det gælder information af alle patienter, har denne forespørgselsdebat i hvert fald afdækket én ting: alle ordførerne havde den opfattelse, at alle patienter var informeret. Det har alle ordførerne givet udtryk for, men spørgsmålet er, hvor ordførerne har den viden fra, når det kan dokumenteres, at det ikke er tilfældet. Hvordan kan det være, at ministeren nu her til sidst går op og siger, at i forbindelse med fremsættelsen af lovforslaget vil man sikre, at alle patienter bliver informeret? Jo, det er selvfølgelig nødvendigt, fordi ministeren nu erkender, at tidligere er alle patienter ikke blevet informeret. Det fremgår jo også af et notat fra Sundhedsstyrelsen af den 29. september 1998 til ministeren, at alle patienter ikke er informeret, og ministeren henholder sig til Sundhedsstyrelsens svar. Ministeren er heller ikke interesseret i at informere alle patienter.